Til trods for, at det skabte voldsom mediestorm, da Odense Zoo for få måneder siden sprættede en løve op for øjnene af publikum, gør de det nu igen.

Og selv om de meterlange tarme langsomt blev hevet ud af løven, ligesom både det blodige hjerte og lungerne blev taget ud og vist frem for publikum, så syntes de fleste, at det var spændende.

Læs også : VIDEO Organ for organ: Her dissekeres løveunge i Odense Zoo

Ækel lugt

En af dem er seksårige Thit Andrea Ørum Nymark, som er taget i Odense Zoo med sin familie.

- Jeg vil gerne se løven blive sprættet op, siger hun.

Men inden dissekeringen var omme, var hun allerede på vej videre for at se på de andre en anelse mere sprælske dyr.

Hvorfor går du nu?

- Fordi jeg synes, det lugter, siger Thit Andrea Ørum Nymark.

Læs også : Zoo: Derfor skærer vi løveungen op

De fleste fra publikum stod da også det meste af tiden og beskyttede deres næsebor med vanterne.

Zoolog: Det er almindeligt

Odense Zoos chef-zoolog Nina Collatz Christensen ser intet problem i, at de nu igen viser børn vrangen på en død løve.

- Balladen, der kom sidst, var mest fra udenlandske medier. I Danmark er det for børn en almindelig ting at se døde dyr, og de ved, at dyrene bliver brugt på forskellige måder, siger Nina Collatz Christensen.

Igen i morgen har Odense Zoo en dissekering på programmet, når de klokken 12 sprætter en sitatungahan op.